b"\n_START_ARTICLE_\nVitulatio\n_START_PARAGRAPH_\nVitulatio era una celebraci\xc3\xb3  del calendari de l'antiga Roma. D'origen poc clar, es feia al mes de juny, a continuaci\xc3\xb3 de dues festes amb les quals es creu que estava vinculada (la Poplifugia i la Nonae Caprotinae) perqu\xc3\xa8 sembla que tenien un fons com\xc3\xba.\n_START_SECTION_\nInterpretacions de la Vitulatio\n_START_PARAGRAPH_\nLa paraula vitulatio deriva del verb vitulari (\xc2\xabcantar o recitar amb ritme i alegria\xc2\xbb). Macrobi deia que vitulari \xc3\xa9s la paraula equivalent a la grega \xcf\x80\xce\xb1\xce\xb9\xce\xb1\xce\xbd\xce\xaf\xce\xb6\xce\xb5\xce\xb9\xce\xbd (paianizein, \xc2\xabcantar donant gr\xc3\xa0cies per un triomf\xc2\xbb). A m\xc3\xa9s d'aquesta explicaci\xc3\xb3, Macrobi oferia diverses explicacions etimol\xc3\xb2giques: Una era que la paraula venia de Victoria. Segons Virgili el nom procedia d'una deessa anomenada Vitula, de la qual no es t\xc3\xa9 cap not\xc3\xadcia i que possiblement \xc3\xa9s una invenci\xc3\xb3 d'aquest autor per la semblan\xc3\xa7a entre vita i vitulatio. La suposada Vitula, segons ell seria una deessa donadora de joia i alegria vital i se li oferien els primers fruits de la temporada. Una explicaci\xc3\xb3 m\xc3\xa9s recent relaciona Vitulatio amb el terme vitulus (\xc2\xabvedella\xc2\xbb), per l'animal que se sacrificava en aquesta celebraci\xc3\xb3. Aquesta darrera teoria va sorgir a partir d'unes inscripcions trobades a Iguvium, les Taules d'Iguvium._NEWLINE_Al calendari estava marcat com a dies religiosus, aix\xc3\xb2 implicava la prohibici\xc3\xb3 de qualsevol activitat no relacionada amb la festa o amb les activitats per cobrir les necessitats b\xc3\xa0siques de les persones. La Vitulatio se celebrava el 8 de juliol, l'endem\xc3\xa0 de la Nonae Caprotinae i de la Poplifugia, tres festes consecutives que tenien un fons com\xc3\xba. Cap a finals de la Rep\xc3\xbablica aquestes tres festes van decaure per la introducci\xc3\xb3 i creixent inter\xc3\xa8s dels romans pels Jocs d'Apol\xc2\xb7lo."